عراقین کرکوک شهرینده مرکزی حکومته باغلی ترورلا مباریزه گوج‌لری طرفیندن یارادیلان کنترل نقطه‌سینه تشکیل اولونان سلاح‌لی سالدیریدا 1 پلیس اؤلدو، 4 پلیس یارالاندی.
آزادی پلیس قاراقولو سوبایی نجدت وینداوی، کرکوک شهر مرکزین‌دکی شورجا محله‌سینده ترورلا مباریزه پلیس‌لری‌نین کنترل نقطه‌سینه نامعلوم شخص‌لر طرفیندن سلاح‌لی سالدیری حیاتا گئچیریلدیگینی سؤیله‌دی.
سالدیریدا، 1 پلیسین اؤلدوگونو، 4 پلیسین ده یارالاندیغینی قید ائدن وینداوی، شهر مرکزینده اولاسی گوونلیک بوشلوغونو قارشی‌سینی آلماق اوچون پلیس اکیب‌لری‌نین مختلیف سمت‌لرده کنترل نقطه‌سی یاراتماغا باشلادیغینی ایفاده ائتدی.
دیگر یاندان عراق کورد بؤلگه‌سل رهبرلیگی، کرکوکده میدانا گلن حادثه‌لردن اؤترو 57 مین وطنداشین اربیل و سلیمانیه شهرلرینه کؤچ ائتدیگینی بیلدیردی.
بؤلگه‌سل رهبرلیک اورتاق بحران مرکزی، تویتر حسابین‌دان وئردیگی آچیقلامادا، کرکوکده میلیس‌لر طرفین‌دن چیخاریلان چاتیشما، یاغما و سوچ تشکیل ائدن حادثه‌لردن اؤترو 16 مین عائله‌یه قارشیلیق گلن 57 مین وطنداشین کؤچ ائتدیگینی بیلدیردی.
آچیقلامادا بعضی عائله‌لرین هله تاماملانمامیش تیکینتی و دؤولت بینا‌لارینا یئرلشدیریلدیگی، عاجل شکیلده انسانی یاردیما احتیاج دویولدوغو قید ائدیلدی.
